CELEX: 32015D1817
Language: et
Date: 2015-10-06 00:00:00
Title: Nõukogu otsus (EL) 2015/1817, 6. oktoober 2015, seisukoha kohta, mis võetakse Euroopa Liidu nimel ÜRO Pagulaste Ülemvoliniku Ameti programmi täitevkomitee kuuekümne kuuendal istungil

9.10.2015   
            
            
               ET
            
            
               Euroopa Liidu Teataja
            
            
               L 264/13
            
         NÕUKOGU OTSUS (EL) 2015/1817,
   6. oktoober 2015,
   seisukoha kohta, mis võetakse Euroopa Liidu nimel ÜRO Pagulaste Ülemvoliniku Ameti programmi täitevkomitee kuuekümne kuuendal istungil
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 78 lõiget 2 koostoimes artikli 218 lõikega 9,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Liidul on ÜRO Pagulaste Ülemvoliniku Ameti pädevusvaldkondades oluline roll, seda nii rahvusvahelise kaitsega seotud tegevuse, sealhulgas liidu ümberasustamispoliitika ja Euroopa ühise varjupaigasüsteemi loomise kaudu kui ka olles üks olulisemaid humanitaar- ja arenguabi rahastajaid. Liidu osalust ÜRO Pagulaste Ülemvoliniku Ameti programmi täitevkomitees („ÜRO Pagulaste Ülemvoliniku Ameti täitevkomitee”) reguleeriv praegune kord aga ei vasta liidu märkimisväärsele rollile nendes valdkondades.
            
         
               (2)
            
            
               ÜRO Pagulaste Ülemvoliniku Ameti täitevkomiteesse kuuluvad kõik liikmesriigid, välja arvatud Leedu ja Malta.
            
         
               (3)
            
            
               Nõukogu leppis 25. ja 26. septembril 2014 kokku seisukoha, (1) mis käsitleb korda seoses liidu täiendavate osalemisõigustega ÜRO Pagulaste Ülemvoliniku Ameti ametlikes ja mitteametlikes organites, paludes komisjonil oma tegevust kõrge esindajaga tihedalt kooskõlastades pöörduda ÜRO Pagulaste Ülemvoliniku Ameti ja liikmesriikide kui ÜRO Pagulaste Ülemvoliniku Ameti täitevkomitee liikmete või vaatlejate poole, et saavutada toetus sellele algatusele.
            
         
               (4)
            
            
               Sellest tulenevalt esitas ÜRO juures Genfis asuva Euroopa Liidu delegatsiooni juht ÜRO Pagulaste Ülemvoliniku Ameti täitevkomitee esimehele 7. septembril 2015 saadetud kirjas taotluse analüüsida võimalusi, kuidas ajakohastada asjaomast korda, mis reguleerib liidu osalemist ÜRO Pagulaste Ülemvoliniku Ameti juhtorganites, pidades silmas liidu osalemist ÜRO Pagulaste Ülemvoliniku Ametis toimuvates mitteametlikes ettevalmistavates konsultatsioonides.
            
         
               (5)
            
            
               ÜRO Pagulaste Ülemvoliniku Ameti täitevkomitee liikmetele 11. septembril 2015 saadetud kirjas tegi ÜRO Pagulaste Ülemvoliniku Ameti täitevkomitee esimees ÜRO Pagulaste Ülemvoliniku Ameti täitevkomitee juhatuse taotlusel ettepaneku muuta Pagulaste Ülemvoliniku Ameti programmi täitevkomitee kodukorda („ÜRO Pagulaste Ülemvoliniku Ameti kodukord”), et liidu taotlust arvesse võtta.
            
         
               (6)
            
            
               ÜRO Pagulaste Ülemvoliniku Ameti kodukorra artiklis 46 on sätestatud, et ÜRO Pagulaste Ülemvoliniku Ameti täitevkomitee võib muuta kodukorra iga artiklit.
            
         
               (7)
            
            
               Eelduste kohaselt palutakse ÜRO Pagulaste Ülemvoliniku Ameti täitevkomiteel võtta kavandatavad muudatused vastu 5.–9. oktoobril 2015 toimuval kuuekümne kuuendal istungil.
            
         
               (8)
            
            
               Seepärast on asjakohane määrata kindlaks liidu seisukoht seoses ÜRO Pagulaste Ülemvoliniku Ameti kodukorra muudatustega.
            
         
               (9)
            
            
               Euroopa Liidu lepingule ja Euroopa Liidu toimimise lepingule lisatud protokolli nr 21 (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes) artiklite 1 ja 2 kohaselt ning ilma et see piiraks nimetatud protokolli artikli 4 kohaldamist, ei osale kõnealused liikmesriigid käesoleva otsuse vastuvõtmisel ning see ei ole nende suhtes siduv ega kohaldatav.
            
         
               (10)
            
            
               Euroopa Liidu lepingule ja Euroopa Liidu toimimise lepingule lisatud protokolli nr 22 (Taani seisukoha kohta) artiklite 1 ja 2 kohaselt ei osale Taani käesoleva otsuse vastuvõtmisel ning see ei ole tema suhtes siduv ega kohaldatav,
            
         ON VASTU VÕTNUD KÄESOLEVA OTSUSE:
   Artikkel 1
   1.   Seisukoht, mis võetakse liidu nimel seoses ÜRO Pagulaste Ülemvoliniku Ameti programmi täitevkomitee kodukorra muudatustega, mille peavad esitama Euroopa Liidu huvides ühiselt tegutsevad liikmesriigid, on esitatud käesoleva otsuse lisas.
   2.   Väiksemaid muudatusi lisatud muudatusettepanekus võib teha ilma nõukogu täiendava otsuseta.
   Artikkel 2
   Käesolev otsus jõustub selle vastuvõtmise kuupäeval.
   
      Luxembourg, 6. oktoober 2015
      
         
            Nõukogu nimel
         
         
            eesistuja
         
         P. GRAMEGNA
      
   
   
      (1)  Dokument ST 13046/1/14 REV 1, kättesaadav aadressil http://www.consilium.europa.eu/register/et/content/int/?lang=ET&typ=ADV
   
      LISA
      Liikmesriigid toetavad ÜRO Pagulaste Ülemvoliniku Ameti programmi täitevkomitee kodukorras tehtava järgmise muudatuse vastuvõtmist:
      
         „ÜRO Pagulaste Ülemvoliniku Ameti programmi täitevkomitee kodukorra artiklit 33 (A/AC.96/187/Rev.7) muudetakse järgmiselt:
         
            „Komitee kohtumised on avalikud, kui komitee ei ole otsustanud teisiti. Esimees võib pärast komiteega konsulteerimist kutsuda kinnistel kohtumistel osalema spetsialiseeritud asutuste, ÜRO fondide ja programmide ning valitsustevaheliste organisatsioonide esindajaid, lähtudes nende eriteadmistest ja komitee töösse antavast panusest.””